Folketing
2005-11-09

Jamen det var da sikkert så klart, som jeg kunne forvente det. Vi kunne godt bruge et lidt mere konkret tilsagn fra ministeren. Eventuelt kunne man forestille sig, at der kunne laves forsøg for de områder i Danmark, som er ramt af permanente strukturforandringer. Kunne man forestille sig, at der kunne iværksættes forsøg med frikommuner eller friregioner, hvor reglerne i en periode kunne afprøves? Det viser sig jo også, at det er meget svært at bruge Mål 3-puljen, fordi den sigter på ledige med under 1 års ledighed, og AF giver som udgangspunkt ikke den ledige uddannelsestilbud før efter 1 års ledighed. Så der bliver der altså også en ophobning af penge omkring Mål 3-puljen på grund af de meget rigide regler, der findes. Beskæftigelsesministeren (Claus Hjort Frederiksen): Jeg må desværre sige, at socialfondsmidlerne ikke hører under beskæftigelsesministerens ressort, men under økonomi- og erhvervsministerens, og derfor kan jeg ikke gå ind og kommentere de forskellige målgrupper.